
Εγκαίνια έκθεσης ζωγραφικής Γιώργου Τορναρίτη
στο Σπίτι της Κύπρου


Τη Δευτέρα 16 Μαρτίου 2015 πραγματοποιήθηκαν στο Σπίτι της Κύπρου, με μεγάλη επιτυχία, τα εγκαίνια της έκθεσης ζωγραφικής του Γιώργου Τορναρίτη Hope for Cyprus.


Τα εγκαίνια τέλεσε, στην παρουσία του Πρέσβη της Κυπριακής Δημοκρατίας κ. Κυριάκου Κενεβέζου, ο Γενικός Διευθυντής του Υπουργείου Εξωτερικών της Κυπριακής Δημοκρατίας, Πρέσβης κ. Αλέξανδρος N. Ζήνων.


Τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια έδωσε τον λόγο στον βουλευτή και κοινοβουλευτικό εκπρόσωπο του ΔΗ.ΣΥ. κ. Νίκο Τορναρίτη.
Τα έργα του εκφράζουν την προσμονή ενός ανθρώπου ο οποίος έζησε την ελεύθερη Κύπρο και θέλει να ξαναδεί την πατρίδα του επανενωμένη είπε ο κ. Τορναρίτης μιλώντας για το πολυσχιδές έργο του πατέρα του και την αγάπη του για την τέχνη.
Ακολούθως στην ομιλία του ο κ. Αλέξανδρος N. Ζήνων, ανέφερε ανάμεσα σε άλλα ότι τα γεγονότα του καλοκαιριού του 1974  σημάδεψαν έντονα τον Γιώργο και το έργο του. Η επίδραση είναι εμφανής και άμεση, αφού αποτυπώνει τις πλέον δραματικές πτυχές της τραγωδίας: τους αγνοούμενους, την προσφυγιά, τις μνήμες των κατεχομένων εδαφών, τον πόθο για επιστροφή, τον Πενταδάκτυλο. Τα χρώματα, πάντοτε έντονα και ζωηρά, χαρακτηριστικό και της προ-1974 περιόδου, εκφράζουν την απόγνωση και τον πόνο των ανθρώπων. Από τις μορφές τους πηγάζει μια θλίψη, ένας φόβος και κάποτε-κάποτε μια αγριάδα. Ταυτόχρονα, όμως, με τους  φόβους και τις ανησυχίες, αναδύεται από τα έργο και μια, έστω αμυδρή, ελπίδα και προσδοκία για ένα καλύτερο αύριο, όπως εξ άλλου προϊδεάζει και ο τίτλος της έκθεσης, «Ελπίδα για την Κύπρο».

Τέλος, ο Γιώργος Τορναρίτης ευχαρίστησε από καρδιάς όλους όσοι συνετέλεσαν στην πραγματοποίηση της έκθεσης με την ευχή να ξαναδεί την Κύπρο επανενωμένη και ελεύθερη.

Στα εγκαίνια παρευρέθηκαν ο Υφυπουργός Επικρατείας κ. Τέρενς Κουΐκ, ο Γενικός Γραμματέας του Υπουργείου Εξωτερικών κ. Δημήτριος Παρασκευόπουλος, ο πρώην Γενικός Γραμματέας του ΥΠΕΞ  κ. Αναστάσιος Μιτσιάλης, η Πρέσβης της Α2 Διεύθυνσης του ΥΠΕΞ κ. Κάτια Γεωργίου, η Διευθύντρια του Γραφείου του Υπουργού Εξωτερικών κ. Χριστίνα Βαγενά, ο πρώην Πρέσβης της Κυπριακής Δημοκρατίας κ. Τάσος Παναγίδης, η Γραμματέας Α’ της Πρεσβείας της Ρουμανίας κ. Anca Chisalita, ο Μορφωτικός Ακόλουθος της Πρεσβείας της Αραβικής Δημοκρατίας της Αιγύπτου κ. Hisham Darwish, , ο Πρόεδρος της Ενώσεως Κυπρίων Ελλάδος (ΕΚΕ) κ. Γιαννάκης Ερρ. Ιωάννου, η Ιδρυτής του Sylvia Ioannou Foundation κ. Σύλβια Ιωάννου-Χριστοδούλου, ο Διευθυντής της Εφημερίδας ΕΣΤΙΑ κ. Άδωνις Κύρου, πολλοί πρέσβεις, εξέχουσες προσωπικότητες και πλήθος φιλότεχνων.


Ο Γιώργος Τορναρίτης παρουσιάζει για πρώτη φορά στο Αθηναϊκό κοινό τα ζωγραφικά του έργα.  Ζωγραφίζει από το 1965 και έλαβε μέρος σε σημαντικές εκθέσεις στην Κύπρο και το εξωτερικό.


Η έκθεση  θα διαρκέσει έως την Παρασκευή 27 Μαρτίου 2015. 
17 Μαρτίου 2015

